“Toshkent viloyatining “Ohangaron” va Maydontol” maishiy chiqindilar poligonlarida hosil boʻladigan chiqindi gazini qayta ishlash hisobiga elektr energiyasi ishlab chiqarish” investitsiya loyihasini amalga oshirish chora-tadbirlari toʻgʻrisida
(resolution, 2020-09-29)

Toshkent viloyatidagi ekologik vaziyatni yaxshilash, aholi hayoti darajasi va sifatini oshirish, chiqindilarning atrof muhitga va aholi sogʻligʻiga salbiy taʼsirini pasaytirish, chiqindilar bilan bogʻliq ishlarni amalga oshirish sohasida zamonaviy innovatsion yechimlar va texnologiyalarni joriy etish, shuningdek, yangi ish oʻrinlari yaratish maqsadida Vazirlar Mahkamasi qaror qiladi: 1. Oʻzbekiston Respublikasi Hukumati nomidan Oʻzbekiston Respublikasi Investitsiyalar boʻyicha davlat qoʻmitasi bilan “Sejin G&E Co., Ltd” kompaniyasi (Koreya Respublikasi) oʻrtasida “Toshkent viloyatining “Ohangaron” va Maydontol” maishiy chiqindilar poligonlarida hosil boʻladigan chiqindi gazini qayta ishlash hisobiga elektr energiyasi ishlab chiqarish” investitsiya loyihasini (keyingi oʻrinlarda investitsiya loyihasi deb ataladi) amalga oshirish toʻgʻrisida 2018-yil 14-sentabrda tuzilgan Investitsiya shartnomasi tasdiqlansin. 2. Quyidagilar: a) Investitsiya shartnomasiga muvofiq “Sejin G&E Co., Ltd” kompaniyasi (Koreya Respublikasi): Toshkent viloyati hududida xorijiy kapital 100 foiz boʻlgan masʼuliyati cheklangan jamiyat shaklida xorijiy korxona (keyingi oʻrinlarda xorijiy korxona deb ataladi) tashkil etish; 2018 — 2020-yillar mobaynida 55,0 mln AQSh dollari miqdorida toʻgʻridan-toʻgʻri investitsiyalarni jalb etish; Toshkent viloyatining “Ohangaron” (Ohangaron tumani) va “Maydontol” (Parkent tumani) maishiy chiqindilar poligonida hosil boʻladigan chiqindi gazidan (metandan) umumiy ishlab chiqarish quvvati kamida 16 MVt (har birining quvvati 1 560 kVt boʻlgan 10 ta qurilma va har birining quvvati 500 kVt boʻlgan 2 ta qurilma) boʻlgan elektr energiyasi ishlab chiqaradigan 12 ta yangi zamonaviy generatorlar va yordamchi uskunalar oʻrnatish boʻyicha majburiyatlar olganligi; b) xorijiy korxonaga Oʻzbekiston Respublikasi Prezidentining “Toʻgʻridan-toʻgʻri xususiy xorijiy investitsiyalarni jalb etishni ragʻbatlantirish borasidagi qoʻshimcha chora-tadbirlar toʻgʻrisida” 2005-yil 11-apreldagi PF-3594-son Farmoni 1-bandining birinchi xatboshida nazarda tutilgan soliq imtiyozlari tatbiq etilishi maʼlumot uchun qabul qilinsin. 3. Respublikada ishlab chiqarilmaydigan, investitsiya loyihasini amalga oshirish doirasida belgilangan tartibda shakllantiriladigan roʻyxatlar boʻyicha chetdan olib kelinadigan texnologik uskunalar, ehtiyot qismlar, butlovchi buyumlar 2021-yil 1-yanvargacha bojxona toʻlovlaridan (bojxona yigʻimlari bundan mustasno) ozod qilinsin. 4. Xorijiy korxonaga 2020-yil 1-yanvargacha investitsiya loyihasini amalga oshirish doirasida qurilish-montaj ishlarini belgilangan shaharsozlik normalari va qoidalariga rioya etgan holda bir vaqtning oʻzida loyihalashtirish va moliyalashtirish shartlarida amalga oshirishga, istisno tariqasida, ruxsat berilsin. 5. “Oʻzbekenergo” AJ: “Oʻzdavenergonazorat” DI bilan birgalikda investitsiya loyihasini amalga oshirish doirasida ishlab chiqariladigan elektr energiyasini uzatish uchun elektr tarmoqlariga ulanish yuzasidan texnik topshiriqlar ishlab chiqilishi va xorijiy korxonaga berilishini; investitsiya loyihasi doirasida ishlab chiqariladigan elektr energiyasi ulanishning maqbul shoxobchalari orqali elektr tarmoqlariga ulanishini, shuningdek, investitsiya shartnomasiga muvofiq elektr energiyasini xarid qilish yuzasidan xorijiy korxona bilan tegishli bitim tuzilishini taʼminlasin. 6. Oʻzbekiston Respublikasi Moliya vazirligi Iqtisodiyot vazirligi va “Oʻzbekenergo” AJ bilan birgalikda ilgʻor xorijiy tajribani hisobga olgan holda energiyaning muqobil manbalaridan yagona elektroenergetika tizimiga yetkazib beriladigan elektr energiyasi uchun hisob-kitob qilish mexanizmini joriy etish chora-tadbirlarini ikki oy muddatda ishlab chiqsin va belgilangan tartibda qabul qilsin. 7. Oʻzbekiston Respublikasi Tashqi ishlar vazirligi xorijiy korxonaning buyurtmanomalari boʻyicha investitsiya loyihasini amalga oshirishda ishtirok etadigan xorijiy mutaxassislarga kirish vizalari konsullik yigʻimlari va boshqa yigʻimlar undirilmasdan belgilangan tartibda rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi xorijiy korxonaning buyurtmanomalari boʻyicha xorijiy loyihani amalga oshirishda ishtirok etadigan xorijiy mutaxassislarga koʻp martalik vizalar davlat boji undirilmasdan belgilangan tartibda berilishi va muddati uzaytirilishini, shuningdek, Oʻzbekiston Respublikasidagi yashash joyida vaqtincha turgan joyi boʻyicha roʻyxatga olinishini va uning muddati uzaytirilishini taʼminlasin. 9. Oʻzbekiston Respublikasi Bandlik va mehnat munosabatlari vazirligi xorijiy korxonaning buyurtmanomalari boʻyicha xorijiy loyihani amalga oshirishda qatnashadigan yuqori malakali xorijiy mutaxassislarni respublikaga jalb etishga ruxsatnomalar belgilangan tartibda berilishini (muddati uzaytirilishini), shuningdek, ularga Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov va Oʻzbekiston Respublikasi Ekologiya va atrof muhitni muhofaza qilish davlat qoʻmitasi raisi B.T. Qoʻchqorov zimmasiga yuklansin.